Toisen asteen koulutuksen kielikokeen järjestäjät ovat Joensuussa ihmeissään venäläisistä hakijoista, jotka eivät osaa lainkaan suomea. Hakijat eivät ole myöskään ymmärtäneet tulleensa kielikokeeseen, eikä heillä ole ollut selvyyttä, mihin koulutukseen he ovat hakeneet. Pohjois-Karjalan ammattiopistossa epäilläänkin, että hakijat ovat tulleet huijatuiksi.

Suomea osaamattomia venäläisiä on pyrkinyt poikkeuksellisen paljon toisen asteen koulutukseen Joensuussa.

Pohjois-Karjalan ammattiopistossa epäillään, että suomenkieliset nettihakemukset on täytetty venäläisten hakijoiden puolesta. Samoin arvellaan, että venäläisiä on kuljetettu yhteiskyydillä Joensuuhun.

Viikolla 35 järjestettiin Pohjois-Karjalan ammattiopiston täydennyshakua varten kielikoe Joensuussa. Siihen saapui 26 venäläistä. Heistä vain kuusi läpäisi suomen kielen kokeen, kertoo ammattiopiston suomen kielen lehtori Jaana Timonen.

– Hakijoiden joukossa oli täysiä ummikoita, he eivät osanneet puhua, kirjoittaa tai lukea suomen kieltä ollenkaan.

Joku tekee bisnestä?

Opiskelu ammattiopistossa edellyttää kielikokeen läpäisyä.

Aiemmissa yhteishaussa on ollut muutamia kielitaidottomia hakijoita. Tämänkertainen runsas suomen kieltä taitamattomien määrä venäläishakijoissa laittaakin ammattiopiston väen epäilemään, että jokin taho tekee kenties bisnestä ammattiopistoon hakemisella.

Kovin paljoa hakijoiden motiiveista tai menettelytavoista ei saatu irti, koska kielikokeessa ei ollut paikalla venäjänkielentaitoista henkilöstöä, eivätkä venäläiset puhuneet myöskään englantia.

Joensuuhun saapuneet hakijat olivat kotoisin Venäjän Karjalasta, monet Petroskoin alueelta ja Aunuksesta.

– Hakijoissa oli kaiken ikäisiä - nuoria, nuoria aikuisa ja myöskin keski-ikäisiä hakijoita, sanoo Timonen.